Tweeling in twee verskillende jare geboreEen van die tweeling is in 2021 gebore en die ander in 2022. (Foto: Natividad Medical Centre/Facebook) ŉ Tweeling wat 15 minute uitmekaar in Kalifornië in die VSA gebore is, het heeltemal verskillende geboortedatums – een in 2021 en die ander in 2022. Alfredo Antonio Trujillo is om 23:45 op Oujaarsaand in die stad Salinas gebore. ŉ Kwartier later is sy sussie, Aylin Yolanda Trujillo, gebore. Die Natividad Mediese Sentrum waar die babas gebore is, sê in ŉ verklaring daar is ŉ kans van sowat een uit twee miljoen dat ŉ tweeling in verskillende jare gebore word. “Dit is gek om te dink dat hulle ŉ tweeling is en verskillende verjaardae het,” het Fatima Madrigal, die babas se ma, in ŉ verklaring gesê. Dr. Ana Abril Arias het die geboortes as een van die besonderste van haar loopbaan bestempel. “Dit was ŉ absolute plesier om die babas te help om veilig in 2021 en 2022 aan te kom.” Ouboet Alfredo het sowat 2,75 kg geweeg, terwyl kleinsus Aylin sowat 2,5 kg geweeg het. Die sentrums vir siektebeheer en ‑voorkoming sê nagenoeg 120 000 tweelinge word elke jaar in die VSA gebore en verteenwoordig nagenoeg 3% van alle geboortes.